**Gyerekbarát költségvetés**

A gyerekbarát helyi fejlesztéspolitika a gyerekbarát költségvetés előfeltétele: ha nincsenek célzottan a gyermekekre irányuló helyi átfogó társadalompolitikai céltételezések, nincs is szükség gyerekbarát költségvetésre. A gyerekbarát költségvetés főbb jellemzői: átlátható, felelős és biztosítja a gyermekek részvételét az őket érintő kérdésekben a tervezés, a megvalósítás és a programok értékelésének időszakában.

Nyilvánvalóan a különböző méretű, társadalmi összetételű és gazdasági erejű települések költségvetésének nagysága, belső összetétele eltérő. Ezért nem célja a gyerekbarát költségvetésnek azt figyelembe venni, mennyit is költenek az egyes önkormányzatok a gyerekekre. Az azonban lényeges, hogy a kötelezően ellátandó feladatokon túl „költenek-e” a gyerekekre és, ha igen, mire.

A gyermekek részvétele követelménynek az önkormányzat úgy tehet eleget, ha bevonja a helyi valamely diák- vagy ifjúsági önkormányzat képviselőjét, esetleg e kérdésekkel is foglalkozó helyi ifjúsági nagykövetet választanak.

Hogy a gyerekek felelősen és érdemben tudják képviselni kortársaik érdekeit szükséges, hogy az életkoruknak megfelelő formában tájékoztatást kapjanak az önkormányzat terveiről, működéséről, a pénzügyi tervezés folyamatáról, körülményeiről és kiemelten a gyermekeket érintő tételekről, dilemmákról, elképzelésekről. A gyerekek felkészítésében – szükség esetén - az UNICEF Magyarország is közreműködik. A gyermekek képviselője mérlegeli a helyzetet, megtárgyalja a lehetőségeket kortársaival és a tőlük kapott információk birtokában fogalmazza meg véleményét, javaslatait az önkormányzat képviselőinek. Minden a gyermekeket érintő új beruházás, szolgáltatás indításakor szükséges konzultálni a gyerekek képviselőjével.

A gyermekbarát költségvetés működtetéséhez az is szükséges, hogy a gyerekek a helyi fejlesztéspolitika és a költségvetés gyerekbarát mivoltát monitorozni tudják. Ennek legmegfelelőbb formája az lehet, ha az önkormányzat negyedévente tájékoztatja a gyermekek képviselőjét a gyermekeket érintő elképzelések megvalósulásáról és a gyerekek képviselője is alkalmat kap a visszacsatolásra, azaz a gyermekek véleményének közvetítésére.